钦定古今图书集成/历象汇编/岁功典/第061卷
## 钦定古今图书集成/历象汇编/岁功典/第061卷

| 钦定古今图书集成 历象汇编 第六十一卷 |

| |

钦定古今图书集成历象汇编岁功典

第六十一卷目录

秋部纪事

秋部杂录

岁功典第六十一卷

《礼记·郊特牲》：“秋食耆老。”〈大全〉陈氏曰：秋为阴，阴则往而
主成，故“秋食耆老，以顺其成。”

《内则》：“脍秋用芥。”〈大全〉方氏曰：“芥以味辛为介，秋物方成，
宜食性之介者，故脍用此以和之。”

豚，秋用蓼。〈大全〉《方氏》曰：“蓼味辛，而气能散，辛而散，固秋
所宜也，故豚用此以和之。”

《周礼天官》：“小宰之职五曰秋官，其属六十，掌邦刑。大
事则从其长，小事则专达。”

《庖人》“凡用禽兽，秋行犊麛膳膏腥。”〈订义〉史氏曰：“用犊麛
于秋，秋时草物实犊麛，食之而肥也。饮食之滋，秋膳
鸡脂曰膏腥，以其物之所便，而调和之也。”

兽人，《春秋》献兽物。〈订义〉郑锷曰：“《春秋》献兽物，不名其所
献，何也？盖春物方服乳，未可取者不当献。秋物已成，
苟可献者无不用，故不言所献之名，惟使之因时可
献者则献矣。”

《鳖人》“秋献龟鱼。”〈订义〉刘中义曰：秋献龟鱼，用之秋也。伏
藏之物，浮泛在外，育生既毕，可食矣。王氏曰：“献龟以
秋者，龟主以卜，全而用之，故取其坚成之时。鱼美于
秋冬，而冬为尤美，不以冬献，则鳖人所献，以簎得之，
故先为梁之时而献。”

《食医》“酱齐眂秋时。”〈订义〉贾氏曰：“眂犹比也。”方氏曰：“齐与
《王制》迟速异，‘齐’”之齐同。酱齐，醢酰齑菹之类。酱齐视
秋，固以凉为主。然酱将物而成之，亦秋之事。

凡和秋多辛，〈订义〉《易》氏曰：“秋为金，味多辛，以养肺
疾，医秋时有疟寒疾。”〈订义〉史氏曰：“夏伤于暑，秋必为疟。
暑气蕴伏，秋凉激之，故寒生焉。疟寒者，脾寒也。言此
病必先寒至也。”

凌人《秋刷》。〈订义〉郑司农曰：“刷除冰室，当更纳新冰也。
掌皮，掌秋敛皮。”〈订义〉贾氏曰：“秋敛皮者，鸟兽毛毨之时，
其皮善，故秋敛之。”

“典妇功。”“凡授嫔妇功，及秋献功，辨其苦良，比其小大
而贾之，物书而楬之。”〈订义〉易氏曰：郑氏谓“授，当为受”，非
也。当为“授”字，谓授嫔妇功之后，及秋功献耳。

染人：“凡染秋染夏。”〈订义〉郑康成曰：“染夏者，染五色谓之
夏。夏者，其色以夏狄为饰。《禹贡》羽畎夏翟，是其总名。
其类有六：曰翚，曰摇，曰翚，曰甾，曰希，曰蹲。其毛羽五
色皆备成章，染者拟以为浅深之度，是以仿而取名。”
郑锷曰：“秋则气收而不散，五色此时亦皆受采，故染
文明之色。”

《地官》：州长，“春秋以礼会民，而射于州序。”〈订义〉郑锷曰：“射
之为艺，用于田猎攻守之时，其事为武，以秋教之，秋
阴用事，又以明其事之为武。”

《旅师》：“凡用粟，春颁而秋敛之。”〈订义〉《易》氏曰：“秋敛者，聚野
之锄粟，屋粟而用之。”李景齐曰：“颁之以春，则民有以
济其乏，而敛之以秋，则粒米狼戾之时，不至于谷贱
而伤农。”

《春官》“肆师尝之日，莅卜来岁之芟。”〈订义〉郑康成曰：“芟芟
草除田，古之始耕者除田种谷，尝者尝新谷，此芟之
功也。卜者问后岁宜芟否。”

狝之日，莅卜来岁之戒。〈订义〉郑康成曰：“秋田为狝，始习
兵，戒不虞也。卜者问后岁兵寇之备。”

春官司尊彝，秋尝祼用斝彝。〈订义〉郑锷曰：“斝为稼。秋者
万物揪敛之时，禾稼西成，故祼用《斝彝》，以明农事之
成。”

大胥：“掌学士之版，以待致诸子。春入学舍菜合舞，秋
颁学合声。”〈订义〉郑锷曰：“合舞必以春，合声必以秋。盖春
阳用事，德在木，木曰曲直而主乎貌，舞见于形貌之
间，或俯或仰，木之象也，故合舞以春，所以顺乎阳。秋
阴用事，德在金，金曰从革而主乎言，声见于辞气之
间，或抑或扬，金之象也，故合声以秋，所以顺乎阴。”王
氏详说曰：“《王制》，春秋教以礼乐，冬夏教以《诗》《书》，春夏
阳也，诗乐者声，声亦阳也。”是春未尝不学声。《文王世
子》：“春夏学干戈，秋冬学羽籥。”干戈，武舞；羽籥，文舞。是
秋未尝不学舞。此言合舞以春，合声以秋，盖大合舞。
大合声，与平日之学舞学声异。记所言者主教国子，
此言者主合国子平日所教所以不同。

《龟人》：“凡取龟，用秋时。”〈订义〉郑康成曰：“秋取龟，及万物成
也。”郑锷曰：“龟以甲为用，甲不坚则无以受钻灼之火，
秋则阴用事而坚，于是时而取之，其甲坚矣。”

《夏官》槀人“秋献成。”〈订义〉《郑锷》曰：“秋则万宝之成，百工造事亦于是成，故饬治已毕则献之。”

《校人》“秋祭马社”，《臧仆》。〈订义〉王昭禹曰：“马社，厩中之土示。
凡马日中而出，日中而入，秋马入厩之时，故祭马社。”
郑锷曰：“皂厩所在，必有神焉，赖乎土神以安其所处，
故祭马社。”

《秋官》：“雍氏秋令，塞阱杜擭。”〈订义〉《郑锷》曰：“阱擭设于春可
也，秋稼巳登，苟或常设禽兽，亦无以遂其生，故至秋
塞之，此先王爱物之心也。”

薙氏“掌杀草，秋绳而芟之。”〈订义〉郑锷曰：“绳与孕同，谓含
实也。于其含实而绳育之时，则芟刈而蕴崇之。
《小行人》令诸侯秋献功，王亲受之。”〈订义〉郑康成曰：“功，考
绩之功。”郑锷曰：“诸侯任事有成功，必以秋献，则因万
物之成，以明图事之效也。”

《冬官·考工记》：弓人“秋合三材则合。”〈订义〉郑康成曰：“合，坚
密也。”郑锷曰：“干、角、筋治于三时，弓犹未成，必用胶、丝、
漆，然后可合。秋者，阴气揪敛之时，于是时而用胶、丝、
漆，则合固不可解矣。故合三材宜用秋。”

《列子殷汤》篇：郑师文：“及秋而叩角弦，以激夹锺，温风
徐回，草木发荣。”

《左传昭公二十九年》：“秋，龙见于绛郊。”

哀公九年“秋，吴城邗沟通江、淮。”〈注〉于邗江筑城穿沟，
东北通射阳湖，西北至末口入淮，通粮道也。今广陵
邗江是。

《汉书高祖本纪》：沛公曰：“吾入关秋豪，无所敢取。”〈注〉《豪
秋乃成好》，举盛而言也。

《食货志》：“秋出，民里胥平旦坐于右塾，邻长坐于左塾，
毕出然后归，夕亦如之。”〈注〉师古曰：“门侧之堂曰塾。坐
于门侧者，督促劝之，知其早晏，防怠惰也。”

《吴王濞传》，“濞使人为秋请。”〈注〉孟康曰：“律，春曰朝，秋曰
请，如古诸侯朝聘也。”

《晁错传》：“匈奴立威始于折胶。”〈注〉秋气至，胶可折，弓弩
可用，匈奴常以为候而出军。

《百官表》：“将行，秦官，景帝中六年，更名大长秋。”〈注〉秋者，
收成之时，“长”者，恒久之义，故以为皇后官名。

《东方朔传》：“建元三年，微行常用饮酎，已八九月中，与
侍中常侍武骑及待诏陇西、北地良家子能骑射者，
期诸殿门。故有期门”之号自此始。微行以夜漏下十
刻乃出。

《武帝本纪》：元狩三年“秋，发谪吏穿昆明池。”〈注〉《越嶲》昆
明国，有滇池，方三百里。汉使求《身毒》国而为昆明所
闭，今欲伐之，故作昆明池象之，以习水战。

元鼎四年秋，马生渥洼水中，作《天马之歌》。

《五行志》：“武帝元鼎五年秋，蛙与虾蟆群𩰚。是岁四将
军众十万征南越，开九郡。”

《史记封禅书》：元封元年秋，有星茀于东井。后十馀日，
有星茀于三能。望气王朔言：“候独见旗星出如瓜，食
顷复入焉。有司皆曰：‘陛下建汉家封禅，天其报德星
云’。”

《汉书武帝本纪》：“元封二年秋，作明堂于泰山下。
太初四年秋，起明光宫。”

《汉武故事》：“帝行幸河东，祠后土，顾视帝京，忻然中流，
与群臣燕，作《秋风辞》。”

《汉书李广传》：“武帝曰：‘将军其率师东辕，弭节白檀，以
临右北平盛秋’。”〈注〉盛秋马肥，故令折冲御难也。
《洞冥记》：“汉宫人丽娟善歌，尝唱《回风曲》，庭叶翻落如
秋。”

《汉书魏相传》：“中谒者赵尧举春，李舜举夏，儿汤举秋，
贡禹举冬，四人各职一时。”〈注〉四时各举所施行政事。
《史记匈奴传》：“秋马肥，大会蹛林，课校人畜。”

《拾遗记》：“汉成帝常以三秋闲日与飞燕戏于太液池，
以沙棠木为舟，贵其不沉没也。以云母饰于鹢首，一
名云舟。又刻大桐木为虬龙，雕饰如真，以夹云舟而
行。以紫桂为柂枻，及观云棹水，玩撷菱蕖。帝每忧轻
荡以惊飞燕，命佽飞之士以金锁缆云舟于波上。每
轻风时至，飞燕殆欲随风入水，帝以翠缨结飞燕之
裙。”今太液池尚有“避风台”，即《飞燕结裙》之处。

《汉书元后传》：“莽知太后妇人厌居深宫中，欲虞乐以
市其权，令太后四时车驾巡狩四郊，存见孤寡贞妇，
秋历东馆，望昆明，集黄山宫。”

《晋书庾亮传》：亮在武昌，诸佐吏殷浩之徒，乘秋夜往，
共登南楼。俄而不觉亮至，诸人将起避之，亮徐曰：“诸
君少住，老子于此处，兴复不浅。”便据胡床与浩等谈
咏竟坐。其坦率行己，多此类也。

《礼志》：“成帝咸和五年六月丁未，有司奏读秋令。兼侍
中散骑常侍荀奕、兼黄门侍郎散骑侍郎曹字駮曰：
‘尚书三公曹奏读秋令仪注，旧典未备，臣等参议，光
禄大夫臣华恒议，武皇帝以秋夏盛暑，常阙不读令，
在春冬不废也。夫先王所以顺时读令者，盖后天而
奉天时。正服，尊严之所重，今服章多阙，加此热隆赫，
臣等谓可如恒议，依故事阙如不读’。”诏可。

《张翰传》：翰因见秋风起，乃思吴中菰菜莼羹、鲈鱼脍曰：“人生贵得适志，何能羁宦数千里，以要名爵乎？”遂
命驾而归。

《袁宏传》：“宏字彦伯，侍中猷之孙也。父勖，临汝令。宏有
逸才，文章绝美，曾为咏史诗，是其风情所寄。少孤贫，
以运租自业，谢尚时镇牛渚，秋夜乘月，率尔与左右
微服泛江，会宏在舫中讽咏，声既清会，辞又藻拔，遂
驻听久之，遣问焉。答云：‘是袁临汝郎诵诗。即其咏史
之作也。尚倾率有胜致，即迎升舟，与之谭论，申旦不’”
寐。自此名誉日茂。

《续搜神记》：“庐陵巴丘人周冕者，世以田作为业，年常
田数十顷，家渐富。晋太元初，秋收已过，获刈都毕，明
旦至田，禾悉复满，湛然如初，即便更获，所获盈仓，于
此遂为巨富。”

《晋书张骏传》：“谦光殿西曰政刑白殿，秋三月居之，其
傍有直省内官寺署，一同方色。”

《邺中记》：金华殿后有皇后浴室，种双长生树，枝条交
于栋上，团团车盖形，冬日不凋，叶大如掌，至八九月
乃生华，子赤，大如橡子，不中啖也。世人谓之“西王母
长生树。”

《南齐书州郡志》：“广陵为南兖州镇，土甚平旷，刺史每
以秋月多出海陵观涛，与京口对岸，江之壮阔处也。”
《隋书百官志》：“天监七年，以卫尉为卫尉卿，廷尉为廷
尉卿，将作大匠为将作大匠，乡三卿，是为秋卿。”
《南史梁武帝本纪》，“中大通三年秋，吴兴生野稻。”
《朱异传》：“异除中书郎，时秋日始拜，有飞蝉正集异武
冠上，时咸”谓“蝉珥之兆。”

《梁书柳恽传》：“恽始为诗，有‘亭皋木叶下，陇首秋云飞’。
琅琊王元长见而嗟赏，因书斋壁。”

《隋书长孙平传》：“开皇三年，平奏令民间每秋家出粟
麦一石已下，贫富差等，储之闾巷，以备凶年，名曰义
仓。”

《唐书百官志》：“太仆寺诸牧监，马之驽良皆著籍。良马
称左，驽马称右。每岁孟秋，群牧使以诸监之籍合为
一，以仲秋上于寺。”

左右卫长史各一人，掌判“诸曹、五府、外府禀禄、卒伍、
军团之名数，器械、车马之多少”，小事得专达。每岁秋，
赞大将军考课。

《食货志》：“租以敛获早晚、险易远近为差，庸调输以八
月，发以九月，同时输者先远，民皆自概量。州府岁市
土所出为贡，其价视绢之上下，无过五十匹。”

《百官志》：“光宅元年，改刑部曰秋官。”

《乐府杂录》：开元中，内人有许和子者，本吉州永新县
乐家女也。开元末选入宫，即以“永新”名之，籍于宜春
院。善歌，能变新声。遇高秋朗月，台殿清虚，喉啭一声，
响传九陌。

《酉阳杂俎》：天宝十载，上谓宰臣曰：“近日于宫内种甘
子数株，今秋结实一百五十颗，与江南蜀道所进不
异。”宰臣贺表曰：“雨露所均，混天区而齐被；草木有性，
凭地气而潜通。故得资江外之珍果，为禁中之华实。”
《羯鼓录》：明皇尝制秋风高曲，每至秋空迥彻，纤埃不
起，即奏之，必远风徐来，庭叶坠下。

《开天遗事》：“每至秋时，宫中妃妾辈以小金笼捉蟋蟀，
闭于笼中，置之枕函畔，夜听其声，庶民之家皆效之
也。”

《唐诗纪事》：孟浩然闲游秘省，秋月新霁，诸英联诗次
当。浩然句曰：“微云淡河汉，疏雨滴梧桐。”举座嗟其清
绝，咸以之阁笔，不复为缀。

唐举子先投所业于公卿之门，谓之“行卷。”裴说只行
五言十九首，至来年秋试，复行旧卷。人有讥之者，说
曰：“只此十九首苦吟，尚未有人见知，何假别行卷哉？”
识者以为知言。

《国史补》：浑瑊太师年十一岁，随父释之防秋，朔方节
度使张齐丘戏问曰：“将乳母来否？”其年立跳荡功，后
二年拔石堡城，收龙驹岛，皆有奇效。

《唐书陆贽传》：“西北边岁调河南江淮兵，谓之防秋。”
《宣室志》：“贞元十四年秋，有异鸟，其色青，状类鸠鹊，翔
于睢阳之郊，止丛木中。有群鸟千数，列于左右前后，
朝夕各衔蜚虫稻梁以献焉。是鸟每飞，则群鸟咸噪
而导其前，或翼其旁，或拥其后，若传唤警卫之状，止
则环而向焉。睢阳人适野纵观，以为羽族之灵者。然
其”状不类鸾凤。时李翱客于睢阳，曰：“此真凤鸟也。”于
是作《知凤》一章，备书其事。

《国史补》：“熊执易应举，道中秋雨泥潦，逆旅有人同宿
而屡叹息者，问之，乃尧山樊泽。将赴制举，驴劣不能
进。执易乃辍所乘马并囊中缣帛，悉与樊泽，以遂其
往。诘朝，执易乃东归。”

《摭言》：贾岛太和中尝跨驴张盖，横截天街，时秋风正
厉，黄叶可扫，岛吟曰：“落叶满长安。”求一联不可得，不
知身之所从，因冲京兆尹刘栖楚节，被系一夕，释之。
《耳目记》：王公达尚寿春公主，闻真定有紫花梨，就加
封检洎秋实，公主必亲选而进之《酉阳杂俎》：长安秋多蝇，成式蠹书，常日读百家五卷，
颇为所扰，触睫隐字。驱不能已。

《零陵总记》：“李牟秋夜吹笛于瓜洲，舟楫甚隘。初发调，
群动皆息，及数奏，微风飒然而至，又俄顷，舟人贾客
皆有怨叹悲泣之声。”

《清异录》：“显德中，书堂设起纹秋水席，色如葡萄，紫而
柔薄类绵，叠之可置研函中。吏偶覆水，水皆散去，不
能沾濡，不识其何物为之。”

余衔命渡淮，入广陵界，维舟野次，纵步至一村圃，有
碧芦方数亩，中隐小室，榜曰“秋声馆。”时甚爱之，不知
谁家之别墅，意主人亦雅士也。

《辽史营卫志》：“秋捺钵曰伏虎林。七月中旬，自纳凉处
起牙帐，入山射鹿及虎。林在永州西北五十里，常有
虎据林，伤害居民畜牧，景宗领数骑猎焉，虎伏草际，
战栗不敢仰视，上舍之，因号伏虎林。每岁车驾至，皇
族而下分布泺水侧伺夜将半，鹿饮盐水，令猎人吹
角效鹿鸣，既集而射之，谓之舐碱鹿”，又名“呼鹿。”
《图画见闻志》：“太平兴国中，秘阁曝画。时陶谷为翰长，
因展《秋山图》一面，令黄居采品第之。居采曰：‘此实居
采与父筌同画，绢缝中有居采父子姓名，视之果验。
花竹、禽鸟、泉石、地形皆极精妙’。”

《宋史赵昌言传》：京城连雨，昌言请出厩马分牧外郡，
或以盛秋备敌，马不可阙，昌言曰：“塞下积水，敌必不
至。”太宗从之。

《外国传》：太宗平晋阳，渤海国酋帅大鸾河率部族来
降。上曰：“鸾河，渤海豪帅，束身归我，嘉其忠顺。夫夷落
之地，以驰骋为乐，候高秋戒候，当与骏马数十匹，令
出郊游猎，以遂其性。”

《杨延昭传》：“咸平六年夏，契丹复侵望都，用延昭为都
巡检使。时讲防秋之策，诏杨嗣及延昭条上利害。”
《湘山野录》：“真宗深念稼穑，闻占城稻耐旱，西天绿豆，
子多而粒大，各遣使以珍货求其种，占城得种二十
石，至今在处播之。西天中，印土得绿豆种二石，始植
于后苑。秋成日，宣近臣尝之，仍赐占稻及西天绿豆
御”诗：

《宋史选举志》：范仲淹参知政事，意欲复古劝学，数言
兴学校，本行实，诏近臣议。于是宋祁等奏：“教不本于
学校，士不察于乡里，则不能核名实，有司束以声病，
学者专于记诵，则不足尽人材。参考众说，择其便于
今者，莫若使士皆土著而教之于学校，然后州县察
其履行，则学者修饰矣。”乃诏州县立学士，须在学三
“百日，乃听预《秋赋》。”〈又〉每秋赋，自县令佐察行义保任
之，上于州，州长贰复审察得实后，然上本道使者类
试。

《过庭录》：右丞居许，太守韩持国秋日于郡圃会景亭
置宴张乐，会诸郡公程正叔及右丞，以故不至，持国
以诗寄云：“曲肱饮水程夫子，宴坐焚香范使君。顾我
未能忘旧乐，绿樽红妓对西曛。”

《玉海》：“元丰四时荐新礼：孟秋尝粟与稷，羞以枣梨；仲
秋尝麻稻，羞以蒲；季秋尝菽，羞以兔栗。”

《梦溪笔谈》：元丰中，庆州界生子方虫，方为秋田之害。
忽有一虫生如土中狗蝎，其喙有钳，千万蔽地，遇子
方虫则以钳搏之，悉为两段。旬日子方皆尽，岁以大
穰。其虫旧曾有之，土人谓之“傍不肯。”

《林下诗谈》：子瞻在惠州与朝云闲坐，时青女初至，落
木萧萧，凄然有悲秋之意，命朝云把大白唱“花褪残
红。”朝云歌喉将啭，泪满衣襟。子瞻诘其故，答曰：“奴所
不能歌，是‘枝上柳绵吹又少，天涯何处无芳草’也。”子
瞻翻然大笑曰：“是吾政悲秋，而汝又伤春矣。”遂罢。朝
云不久抱疾而亡，子瞻终身不复听此词。

《后山诗话》：东坡居颍，春夜对月。王夫人曰：“春月可喜，
秋月使人愁耳。”公谓前未及也，遂作词曰：“不似秋光，
只与离人照断肠。”

《宋史滕元发传》：河东十二将，其八以备西边，分半番
休。元发至之八月，边遽来告，请八将皆防秋。元发曰：
“夏若并兵犯我，虽八将不敌。若其不来，四将足矣。”
《鹤林玉露》黄龙寺晦堂老子尝问山谷以“吾无隐乎
尔”之义，山谷诠释再三，晦堂终不然其说。时暑退凉
生，秋香满院，晦堂因问曰：“闻木犀香乎？”山谷曰：“闻。”晦
堂“曰：‘吾无隐乎尔’。”山谷乃服晦堂此等处诚实脱洒，
亦只是曾点见解，却无颜子工夫，此儒佛所以不同。
《历代名画记》：汧国公家背书，画入少蜡，要在密润，候
阴阳之气以调适。秋为上时，暑湿之时不可用。
《括异志》：杜紫微顷于宰执处求一小仪，不遂，请小秋
又不遂。尝梦人谓曰：“辞春不及秋，昆脚与皆”头，后果
得比部员外。

下黄。《私记》：“八九月中，月轮外轻云时有五色下黄。人
每值此，则急呼女子持鍼线，小儿持纸笔，向月拜之，
谓之乞巧。惟吴媪有一女，年十二，拜之甚勤。一夕月
下飞一五色彩云，如手掌大，驻于女前，众皆恐女径
吸食之，味甚香美。明日梳头窥镜，面色艳冶，弹琴读书，不习而能。媪喜甚，改名为彩云。有诗一卷行于世。”
《金史·舆服志》：“金人从秋山之服，则以熊鹿山林为文。”
《元氏掖庭记》：“癸巳秋，顺帝乘龙船泛月池上。池起浮
桥三处，每处分三洞，洞二结彩为飞楼，楼上置女乐
桥，以木为质，饰以锦绣，九洞不相直达。”陈刚中《太液
秋风》诗云：“一镜拭开秋万顷，碧天倒浸琉璃影。寒飙
夜卷雪波去，贝阙珠宫黛光冷。三千歌棹摇绿烟，湿
鬟吹堕黄金蝉。琪树飕飕红鲤跃，衮龙正宴瑶池仙。”
《快雪堂漫录》：虞长孺祖母今年八十一矣，尝云年三
四十。时秋夜露坐庭中，见有三人挨月而过，异之，急
呼长孺伯母同观。伯母出迟，仅见其二，须臾俱入月
中矣。亲语陈季象为余述之。

《书经》盘庚：“若农服田力穑，乃亦有秋。”〈蔡传〉勤于田亩，则
有秋成之望。

《诗经卫风采葛章》：“一日不见，如三秋兮。”

《秦风·蒹葭章》：“蒹葭苍苍，白露为霜。”〈朱注〉“《蒹葭》未败而露
始为霜”，“秋水时至，百川灌河”之时也。

《閟宫章》，“秋而载尝。”〈朱注〉尝，秋祭名。

《礼记·乡饮酒义》：“西方者秋，秋之为言愁也，愁之以时
察，守义者也。”〈注〉“愁”，读为“揪”，揪，敛也。察犹察察，严杀之
貌。

《尔雅》：“秋田为狝。”〈注〉顺杀气也。

蘩之丑，“秋为蒿。”〈注〉春时各有种名，至秋老成，皆通呼
为“蒿。”

《左传》：“秋，大阅，简车马也。”

秋，“大雩”，旱也。〈注〉雩，夏祭，所以祈甘雨。若旱，则又修其
礼，故虽秋雩，非书过也。

《穀梁》：“大事于大庙。”传：“大事者何？大是事也，著祫、尝。祫
祭者，毁庙之主陈于大祖，未毁庙之主，皆升合祭于
大祖。”〈疏〉“著祫尝”者，著明是祫尝之祭也。尝连言者，祫
必在秋，故连尝言之。

《国语》：“辰角见而雨毕，天根见而水涸，本见而草木节
解，驷见而陨霜，火见而清风戒寒。”

《诗纪历枢》。“蒹葭秋水其思凉。犹秦西气之变乎。”
《毛诗传》。“壮士悲秋。感阴气也。”

《素问·风论篇》以秋庚辛中于邪者，为肺风。

《四时刺逆从论》篇：“秋者，天气始收，腠理闭塞，皮肤引
急。”

《管子戒》篇：“先王之游也，秋出，补人之不足谓之夕。”〈注〉
“秋为西成”，尚有不足者，当补之也。

《侈靡》篇：“教者摽然若秋云之远，动人心之悲。”〈注〉《秋云
凄惨》，有愁悴之容；“高置且远”，能生人之悲心。

《五行篇》：“黄帝得大封而辩于西方，故使为司马。秋者，
司马也。”

《治国》篇：“秋籴以五。”

《轻重乙篇》：“农事且作，请以什伍，农夫赋耜铁，此之谓
春之秋。大夏且至，丝纩之所作，此之谓夏之秋。大秋
成，五谷之所会，此之谓秋之秋。大冬营室中，女事纺
绩，缉缕之所作，此之谓冬之秋。”

《菁茅谋》篇：“大秋，甲兵求缮，弓弩求弦，谨丝麻之谢物
且为之举。”

《师旷占》：“杏多实，不虫者，来年秋善。五木者，五谷之先，
欲知五谷，但视五木，择其木盛者，来年益种之。
欲知牛马贵贱。秋葵下，小葵生，牛马贵；大葵不虫，牛
马贱。”

《子华子执中篇》：“朱明长嬴不能尽其所以为温也，必
随之以揪敛之气而为秋。”

《文子精诚》篇：“政失于秋，太白不当，出入无常，秋政不
失，民殷昌。”

《上德》篇：“丛兰欲修，秋风败之。”

《庄子逍遥游》篇：“楚之南有冥灵者，以五百岁为春，五
百岁为秋。上古有大春者，以八千岁为春，八千岁为
秋。而彭祖乃今以久特闻，众人匹之，不亦悲乎！”
《秋水》篇：“秋水时至，百川灌河，泾流之大，两涘渚崖之
间，不辨牛马。”

《庚桑楚》篇：“春气发而百草生，正得秋而万宝成。”夫春
与秋岂无得而然哉？大道已行矣。

《鹖冠子》“斗柄指西，而天下皆秋。”

《邹子》秋取柞楢之火。

《楚辞》：“扈江蓠与薜芷兮，纫秋兰以为佩。”〈又〉朝饮木兰
之坠露兮，夕餐秋菊之落英。〈又〉袅袅兮秋风，洞庭波
兮木叶下。〈又〉秋兰兮蘼芜，〈又〉秋兰兮青青，绿叶兮紫
茎。〈又〉悲秋风之动容兮，何回极之浮浮。

《吕氏春秋首时》篇：“方叶之茂美，终日采之而不知；秋霜既下，众林皆赢，事之难易，不在小大，务在知时。”
《义赏》篇：“秋气至则草木落。”

《贵信篇》：“秋之德雨，雨不信，其谷不坚，谷不坚则五种
不成。”

《史记·天官书》：“辰星之色秋，青白而岁熟，秋不见，有兵。”
《汉书五行志》：“金，西方，万物既成，杀气之始也。”故立秋
而鹰隼击，秋分而微霜降。其于王事，出军行师，把旄
仗钺，誓士众，抗威武，所以征叛逆，止暴乱也。

《魏相传》：“西方之神少昊乘兑，执矩司秋。”〈注〉金为义，义
者成，成者方，故“为矩。”

《氾胜之书》，“上农区田大区方深各六寸，间相去七寸，
一亩三千七百。区丁男女种十亩，至秋区三升粟，亩
得百斛。中农区田法，方七寸深六寸，间相去二尺，一
亩千二十七区，丁男女十亩，秋粟得五十一石；下农
区田法，方九寸深六寸，间相去三尺，秋亩得三十八
石，旱即以水沃之。”

《贾谊新书》：“悬弧之礼义，西方之弧以棘。棘者，西方之
草，秋木也。”

焦赣《易林》：“秋风生哀，花落悲心。”

《淮南子·俶真训》：“暍者望冷风于秋。”

“《时则训秋》为矩”，矩者，所以方万物也。矩之为度也，肃
而不悖，刚而不愦，取而无怨，内而无害，威厉而不慑，
令行而不废，杀伐既得，仇敌乃克，矩正不失，百诛乃
服。

《缪称》训，“春女思，秋士悲”，知物化矣。

《说林训》：“木方茂盛，终日采而不知；秋风下霜，一夕而
殚。”

《春秋繁露官制象天篇》：“秋者，少阴之选也。”

《五行之义》篇：“金居西方，而主秋气。”

《阳尊阴卑篇》：“人生而天，而取化于天，怒气取诸秋。”
《天辩在人篇》。“少阴因金而起，助秋之成也。”

秋，严志也。

人无秋气，何以立严而成功？天无怒气，亦何以清而
秋杀就？

《阴阳出入上下篇》：“秋出阴而入阳。”

《治水五行篇》七十二日，“金用事，其气惨淡而白，修城
郭，缮墙垣，审群禁，饬甲兵，警百官，诛不法，存长老，无
焚金石。”

《祭义》篇：“秋上杌实。”杌实，黍也，秋之所先成也。先成故
曰尝。尝言甘也。

《威德所生》篇：“秋者，天之平也。”

《如天之为篇》，“圣人秋修义而求恶。”方求恶之时，见善
亦立行。

《说苑》：秋蓬恶于根本，而美于枝叶。秋风一起，根且拔
矣。

《太元经》：“酉，西方也，秋也。”物皆成象而就也，有形则复
于无形，故曰冥也。

《续汉书》：“日行西陆谓之秋。”

《后汉书郡国志》，“南阳郡有宜秋聚。”

沛国县杼秋故属梁国。有澶渊聚。

《白虎通五祀篇》：“秋祭门，门以闭藏，自固也；秋亦万物
成熟，内备自守也。”

《释名秋》曰：“旻天”，旻，闵也。物就枯落，可闵伤也。秋，緧也，
緧迫品物，使时成也。

《说文》：庚位西方，象秋时万物庚庚有实也。庚承己，象
人赍。辛秋时，万物成而熟，辛承庚，象人股。

《三辅黄图》：后宫在西，秋之象也。秋主信，故宫殿皆以
“长信”、“长秋”为名。

崔实政论“《秋风厉》而赏武臣。”

《璇玑经》太白兵候占之，“素秋宰主生成，故为之将。”〈注〉
太白位当少阴用事之际，万物成实之秋。《宋志》曰：“太
白者，大将之麾。白者，金精之色也。太白进退以候兵
象，故秋占之。”

《晋书东夷传》：“倭人不知正岁四节，但计秋收之时以
为年纪。人多寿百年，或八九十。”

《抱朴子·仙药篇》：“云母有五色并具，而多白者，名云液，
宜以秋服之。”

《古今注》：“蟋蟀，一名吟蛩，秋初生，得寒则鸣，济南呼为
懒妇。”

《南方草木状》：“甘𧄔，味如薯蓣，性不甚冷。旧珠崖之地，
海中之人，皆不业耕稼，惟掘地种甘𧄔，秋熟收之，蒸
㬠切如米粒，仓圌贮之，以充粮糗，是名𧄔粮
良。耀草，枝叶如麻黄，秋结子如小栗，煨食之解毒。昔
有得是药者，梁氏之子耀”，因以为名，梁转为良尔。花
白似牛李，出高凉。

《南康记》：“平固县覆笥山上有大湖，周数十里，灵果异
物，皆不可识。又有石雁浮在湖中，每至秋天，石雁飞
鸣，如候时也。”

《笔阵图》。笔要取崇山绝仞中兔毛，八九月收之，其笔
头长一寸，管长五寸，锋齐腰强者。

《宋书百官志》：“大长秋，皇后卿也。”韦曜曰：“长秋者，以皇后阴官，秋者阴之始，取其终而长，欲其久也。”

《世说》：顾悦与简文同年，而发早白。简文曰：“卿何以先
白？”对曰：“蒲柳之姿，望秋而落；松柏之质，经霜独茂。”
《永嘉地记》：七八月中，常有蜂群过，有一蜂飞先觅止
泊家中。人知辄内木桶中，以蜜涂桶中。飞者闻蜜气
或停不过三四来，便举群悉至。

《梁书王僧孺传》：“寒虫夕叫，合轻重而同悲；秋叶晚伤，
杂黄紫而俱坠。”

《述异记》：“吴郡鱼城，城下水中有石首鱼，至秋化为凫
凫，项中尚有石。”

刘勰《新论履信》篇：“秋之得雨，雨不信则百谷不实，百
谷不实则收成之德废。”

《三礼义》：“宗周祫以秋”者，万物新成，可以奉荐宗庙，故
合先祖之神而祭之，故祫宜在秋也。

秋曰“庚辛。”庚，更也；辛，新也。言物皆改更而新也。
《水经注疏》：水中有物，如三四岁小儿，鳞甲如鲮鲤，射
之不可入。七八月中，好在碛中自曝。膝头似虎掌爪，
常没水中，出膝头。小儿不知，欲取弄戏，便杀人。或曰：
“人有生得者，摘其皋厌，可以小使，名曰水唐者也。”
《齐民要术》：秋耕掩青者为上。初耕欲深，转地欲浅。菅
茅之地，宜纵牛马践之。

穬麦非良地，则不须种。八月中戊社前种者，为上时，
下戊前为中时，八月末、九月初为下时。

种莲子，八月、九月取莲子坚黑者，于瓦上磨莲头令
皮薄，取墐土作熟泥封之，泥干，掷于池中，泥下自然
周正易生，少时即出。其不磨者，皮既坚厚，仓卒不能
生也。

《崔寔》曰：“七月、八月可种苜蓿。”

《大业拾遗》：“吴郡作鲈鱼脍，须八九月霜下之时，收鲙
鱼三尺以下者，作干脍，浸渍讫，布裹沥水令尽，散置
盘内。取香柔花叶相间，细切和脍，拨令调匀。霜后鲈
鱼肉白如雪，不腥，所谓金虀玉脍，东南之佳味也。”
陆玑《诗疏》：“苕，一名陵时，一名鼠尾，似王刍，生下湿水
中。七八月中华紫，似今紫草，华可染皂。煮以沐发即
黑。”叶青如蓝而多华。

枸树山木，其状如栌，一名“枸骨”，高大如白杨。所在山
中皆有，理白可为函板，枝柯不直，子著枝端，大如指，
长数寸，啖之甘美如饴，八九月熟，江南特美。今官园
种之，谓之“木蜜”，本从南方来，能令酒味薄，若以为屋
柱，则一屋之酒皆薄。

《巴竹笋》“八月、九月生，始出地，长数寸”，鬻以苦酒豉汁
浸之，可以就酒及食。

《酉阳杂俎》：李再华“秋大霜。”

蒟蒻，根大如碗，至秋叶滴露，随滴生苗。

取鹰法：“七月二十日为上时，内地者多，塞外者少。八
月上旬为次时，八月下旬为下时，塞外鹰毕至矣。”
熊胆秋在左足。

《本草衍义》：“芋所在有之，江浙二川者最大而长，京洛
者差圆而小。当心出苗者为芋头，四边附之而生者
为芋子，八月、九月已后掘食之。”

《图经》：“信石山在郁林州东南二里，一名牢石坡。坡上
夹石，侧竖如钟。唐置牢州以此。每岁秋期，乡人共候
此石，若有云气覆之，岁必大稔。”

天目山有洞三十六，每秋必有一日，风雨晦暝，土俗
云“是山神与江神会也。”

《宋景文笔记》：“鸧鹒鸣，春蟋蟀唫，夏蜩蟧暍，秋螘子战。
阴非有命之者，气自动耳。”

《益部方物略记》：“鹅毛玉凤花，本至卑纤，蓬如钗股。秋
开状似禽，故曰凤；色白故曰‘玉’。以其分轻，故曰毛。
瑞圣花出青城山中，干不条，高者乃寻丈。花率秋开
四出，与桃花类。然数十跗共为一花，繁密若缀，先后
相继，新蕊开而旧未萎也。成都人竞移莳圃中，以为
尤玩云。”

海棕：不皮而干，叶丛于杪，至秋乃实。似楝子，理致干
坚，风雨不能撼云。

蝉花二川山林中皆有之，如蝉之不蜕者。至秋则花，
其头长一、二寸，黄碧色。治小儿瘈疭，又能已疟。
《皇极经世观物内篇》：“秋为收物之府。”

《云笈七签》：“治肺当用呬，呬为泻，吸为补。夫肺者，兑之
气，金之精，其色白，其象如悬磬，其神如白狩。肺主魄，
魄化为玉童，长七寸，持杖往来于肺。藏肺者，秋之用
事，常以七月、八月、九月望旭旦，西南平坐，鸣天鼓七，
饮玉浆三，然后瞑目吸兑宫白气入口吞之，以补呬
之损肺，以正白之用，以致玉童饯，则神安思强，延年”
益寿。

《埤雅》：“芸，今七里香是也。叶类豌豆，作小丛生。其花极
芬香，秋则叶间微白如粉污，辟蠹殊验。”

“蚌孕乳以秋”，蚌闻雷声则其孕珠若怀妊然，故谓
之“珠胎。”

葭，一名“荜蒹”，一名“薕薕”，高数尺，今人以为帘箔，因此
为名也。至秋坚成，谓之“萑苇楸有行列，茎干乔耸凌云，华高可爱。至秋垂条如线，
俗谓之“楸线。”

《楚辞补注》：“泽兰，生水泽中及下湿地。苗高二、三尺，叶
尖，微有毛，不光润，方茎紫节。七月、八月开花，带紫白
色。”

《政和本草》：“硫黄，一名石硫黄，或生易阳，或生西河，或
五色黄，是樊水石液也，烧有紫焰。八月、九月采。
橡实，栎木子也，木高二、三丈，开黄花，八、九月结实。其
实为皂斗。槲、栎皆有斗，而以栎为胜。不拘时采其皮
并实用。”

马兜铃苗作蔓，绕树而生，叶如山芋，开黄紫花，颇类
枸杞花。七月结实枣许大如铃。其根名“云南”，似木香
小指大，赤黄色。七八月采实，曝干。

《尔雅翼》：“菰者，蒋草也。其苗有茎梗者，谓之菰蒋，至秋
则为此米，一名雕胡，古人以为美馔。”

苜蓿甚似中国灰藋，但藋苗叶作灰色。而苜蓿苗端
常有数叶，深红可爱，今人谓之“鹤顶草。”秋后结实，黑
房，累累如穄，故俗人因谓之“木粟。”其米可为饭，亦有
可以酿酒者。

菰首者，菰蒋三年以上，心中生台如藕，至秋如小儿
臂大，谓之茭首，《本草》所谓菰根者也。可蒸煮，亦可生
食。

《会稽志》：“秋风亭在观风堂之侧。”

《玉海》：“汉有万秋门，千秋门有长秋殿。”

后汉有“宜秋门。”

魏有延秋门。

北齐有“千秋楼。”

后魏有“上秋门。”

《蠡海集》：“气候类秋之气，自上而降，故秋色先于高林。”
庶物类：马蜥之虫，至秋而鸣。秋之令，金也。虫色绿，木
也。金木相轧以为声，然以两股击翼而鸣，金木傍击
之谓也。

秋之花至残而萎损，得收敛之气焉。

《本草图经》“预知子，淮、蜀、汉、黔诸州有之。七八月有实
作房，初生青，至熟深红色。每房有子五七枚，如皂荚
子，斑褐色，光润如飞蛾。取一枚缀放领上，遇蛊毒物
则恻恻有声，当便知之，故有此名。”

旋复花生平泽山谷，大似红蓝而无刺，开花如菊花，
小铜钱大，深黄色。上党田野人呼为“金钱花。”七八月
采花，曝干。

《山家清供》，“秋采蒲花如柳絮者，熟鞭贮以方青囊，作
坐褥或卧褥，甚温燠，虽木棉不及也。”

《采兰杂志》：“昔有妇人怀人不见，恒洒泪于北墙之下。
后洒处生草，其花甚媚，色如妇面，其叶正绿反红，秋
开名曰‘断肠花’”，即今“秋海棠也。”

《元史·祭祀志》：“荐新雏鸡，孟秋用之，菱、芡、栗、黄鼠，仲秋
用之，梨、枣、黍、粱、鹚老，季秋用之。”

《澄怀录》：“秋采甘菊花，贮以红碁，布囊作枕用，能清头
目，去邪秽。”

《农桑辑要》：“北方村落之间，多结为锄社，以十家为率，
先锄一家之田，本家供其饮食，其馀次之。旬日之间，
各田家皆锄治，自相率领，乐事趋功，无有偷惰。间有
病患之家，共力助之，故田无荒秽，岁皆丰熟。秋成之
后，豚蹄盂酒，递相犒劳，名为锄社。”

秋蚕，初宜凉，渐渐宜暖，亦因天时渐凉故也。簇与缲
丝，法同春蚕。

《杨升庵集》：蝴蝶或黑或白，五彩皆具。惟黄色一种，至
秋乃多，盖感金气也。李白诗：“八月蝴蝶黄。”白乐天诗：
“秋花紫蒙蒙，秋蝶黄茸茸。”

《熙朝乐事》，西湖观月，秋爽最宜。烟波镜净，上下一色。
渔灯依岸，城角传风，山树霏微，万籁閴寂，自非有清
奇之兴，超豁之襟，不能往也。

《林下盟》江文通曰：“常愿幽居筑宇，绝弃人事，苑以丹
林，池以绿水，左倚郊甸，右带瀛泽。青春爰谢，则接武
平皋，素秋澄景，则独酌虚室。侍女三四，赵女数人，不
则逍遥数纪，弹琴咏诗，朝露几间，忽忘老之将至。淹
之所学，尽此而已矣。”

清闲供秋时。晨起下帷，检牙签，挹露研朱，点校禺中，
操琴调鹤，玩金石鼎彝。晌午，用莲房洗砚，理茶具，拭
梧竹。午后，戴白接㒿，著隐士衫，望红树叶落，得句题
其上，日：“晡持蟹螯鲈鲙，酌海川螺，试新酿，醉弄洞箫
数声。薄暮倚柴扉，听樵歌牧唱，焚伴月香，壅菊
缾”史月表《秋花小友》，《挺翠金线草》，《虎茨观音草》。
《草花谱》：秋葵色蜜心紫。秋花朝暮倾阳。此葵是也。秋
尽收子移种。

草花俨如蝶状，色黄，上有赤色细点阔叶。秋时分种，
枕谭古呼治狱参军为长流，人多不知。按《帝王纪》云：
“少昊崩，神降于长流之山，于祀主秋。秋官司寇，主刑
罚也。”故取秋帝所居为嘉名也。

《海槎馀录》：“黎山中产各种香。当七八月晴霁，遍山寻
视，见大小木千百，皆凋悴，其中必有香凝结，乘夜月扬辉，探视之，则香透林而起，用《草系记》取之。”

岩栖幽事，世人但爱秋月，而不知秋日之妙；白云碧
汉，大胜平时，“桂落庭闲”，乃契斯语。

《茶疏》：往日无有于秋日摘茶者，近乃有之。秋七、八月
重摘一番，谓之“早春”，其品甚佳。

《田家五行》“秋天云，阴若无风则无雨。”

《本草网目》：木芙蓉，八、九月始开，故名拒霜。苏东坡诗
云：“唤作拒霜犹未称，看来却是最宜霜。”

棕榈：木高一、二丈，无枝条，叶大而圆如车轮，萃于树
杪。其下有皮，重叠裹之，每皮一匝为一节。二旬一采，
皮转复生，上生黄白花。八、九月结实，作房如鱼子，黑
色。《山海经》云：“石翠之山，其木多棕”是也。

半边莲，小草也。生阴湿塍堑边，就地细梗引蔓，节节
而生细叶。秋开小花，淡红紫色，止有半边，如莲花状，
故名。

蘹香，北人呼为“茴香”，叶极疏细，作丛。七月生花，头如
伞盖，黄色。结实如麦而小，青色。八九月采实，阴干。川
人多煮食其茎叶。

秦椒生泰山山谷及秦岭上，或琅琊。八月、九月采实。
乌臼，木名“鸦臼”，南方平泽甚多，今江西人种植，采子
蒸煮，取脂浇烛子上皮，脂胜于仁子。八九月熟，初青
后黑，分为三瓣。

楮名《榖楮实》。生少室山，所在有之。八月、九月采实，日
干。

柿高树大，叶圆而光泽，八九月乃熟。生柿置器中自
红者谓之“烘柿”，日干者谓之“白柿”，火干者谓之“乌柿”，
水浸藏者谓之“醂柿。”

芙蓉服食驻颜：《太清草木方》：“七月七日采莲花七分，
八月八日采根八分，九月九日采实九分，阴干捣筛。
每服方寸匕，温酒调服。”

莲实，一名石莲子，至秋黑而沈水。诸鸟猿猴取得不
食，藏之石室内，人得三百年者，食之永不老也。
葡萄，《汉书》作“蒲桃。”圆者名草龙珠，长者名马乳，七月、
八月熟，取汁可酿酒。大宛以葡萄酿酒，富人藏酒万
馀石，久者十数年不败。张骞使西域，得其种还，中国
始有，盖北果之最珍者。

橄榄生岭南，树似《木槵子树》而高，端直可爱。结子形
如生诃子，无棱瓣。八月、九月采之。

苦瓜名“锦荔枝”，即癞葡萄。生苗引蔓，茎叶卷须，并如
葡萄而小。七八月开小黄花，五瓣如碗形。结瓜青色，
皮上痱一如癞及荔枝壳状，熟则黄色自裂，内有红
瓤。南人以青皮煮肉及盐酱充蔬。

灰藋，处处原野有之，茎有紫红线棱，叶尖有刺，茎心
嫩叶背面皆有白灰，为蔬亦佳。七八月开细白花，结
实簇簇如球，中有细子。蒸暴取仁，可炊饭及磨粉食。
《救荒》。

《群芳谱》：“决明有二种：马蹄决明，秋开淡黄花，五出，结
角如初生细豇豆，入眼药最良；茳芒决明，即山扁豆，
秋开深黄花，五出，结角如小指，味甘滑。”二种苗叶皆
可作酒曲，俗呼为“独占缸。”

栗苞生外壳，刺如猬毛，其中著实，或单或双，或三四，
少者实大，多者实小。实有壳紫黑色，壳内膜甚薄，色
微红黑，外毛内光，膜内肉外黄内白，八九月熟，则苞
自裂而实坠。

秋牡丹，草本，遍地蔓延，叶似牡丹差小，花似菊之紫，
鹤翎黄心，秋色寂寥。花间植数枝，足状秋容。

蓍，神草也，能知吉凶。苏颂云：“上蔡县白龟祠旁，其生
如蒿，作丛高五六尺，一本一二十茎，至多者五十茎，
生便条直。秋后有花出于枝端，红紫色，形如菊花，结
实如艾实。”

《名胜志》：“程符山在潍县西南二十里，左畔有台，方二
丈许，四望皆山，独留月色，里人谓之‘麓台秋月。